Verband tussen Hazyview-aanvalle, sê polisie | Maroela Media
Daar is moontlik 'n verband tussen twee onlangse voorvalle in Hazyview, sê die polisie – een waartydens twee sakevroue verkrag en beroof is, en 'n ander waartydens 'n groep skoolkinders beroof is.
Maroela Media het Maandag berig skaars vier dae nadat 'n groep skoolkinders van Centurion tydens 'n skoolkamp in die toeriste-dorpie Hazyview in Mpumalanga beroof is, is 'n swanger vrou (32) van Pretoria en haar kollega (23) daar beroof en verkrag. Die twee vroue sterk in die hospitaal aan en die skoolkinders is ongedeerd terug in Pretoria. Hulle het berading na die voorval ontvang.
Kol. Leonard Hlathi, 'n provinsiale woordvoerder van die polisie, het gesê die polisie het die voorvalle verbind en 'n volskaalse soektog na die misdadigers van stapel gestuur. "Veiligheid is in die gebied opgeskerp en ons het meer polisiebeampte in die dorp gestasioneer," het Hlathi Dinsdag aan Maroela Media gesê.
Niemand is nog in verband met die voorvalle in hegtenis geneem nie. Hlathi versoek enigiemand met meer inligting oor waar die misdadigers hul mag bevind om met kapt. Albert Mansini by 082 449 0231 in verbinding te tree.